### ΠΡΟΓΡΑΜΜΑ ΣΠΟΥΔΩΝ

Γενικές Αρχές του Προγράμματος

Το Πρόγραμμα Σπουδών του Τμήματος Φυσικής, όπως διαμορφώθηκε από το Ακαδ. ΄Ετος 2006-2007, δίνει έμφαση, κατά τα τέσσερα πρώτα εξάμηνα φοίτησης, στη διδασκαλία της Φυσικής σε εισαγωγικό επίπεδο. Αυτό είναι αναγκαίο, ώστε να μπορεί ο φοιτητής να ανταπεξέρχεται καλύτερα στις απαιτήσεις των ειδικότερων μαθημάτων Φυσικής που ακολουθούν. Επιπλέον στο 4ο έτος σπουδών, υπάρχει υποχρεωτική επιλογή κατευθύνσεων για την περαιτέρω εμβάθυνση σε επιμέρους κλάδους της Φυσικής.

Στα έξι πρώτα εξάμηνα των σπουδών του ο φοιτητής διδάσκεται τις βασικές γνώσεις Φυσικής και Μαθηματικών. Όλα τα μαθήματα είναι διάρκειας ενός εξαμήνου και σε κάθε μάθημα αντιστοιχεί ένα πλήθος Διδακτικών Μονάδων (ΔΜ) το οποίο σχετίζεται με τις ώρες διδασκαλίας/εβδομάδα του μαθήματος. Τα μαθήματα διαιρούνται σε Υποχρεωτικά και Επιλογής. Τα υποχρεωτικά μαθήματα περιλαμβάνουν τις βασικές γνώσεις που πρέπει να έχει κάθε Φυσικός. Τα μαθήματα επιλογής παρέχουν στον φοιτητή τη δυνατότητα να αποκτήσει πρόσθετες γνώσεις στους κλάδους που τον ενδιαφέρουν

Μετά το πέρας των έξι πρώτων εξαμήνων των σπουδών του, ο φοιτητής επιλέγει μια από τις παρακάτω κατευθύνσεις:

· Φυσική Υλικών Τεχνολογίας

· Ενέργεια & Περιβάλλον

· Φωτονική

· Θεωρητική, Υπολογιστική Φυσική και Αστροφυσική

· Ηλεκτρονική, Υπολογιστές και Επεξεργασία Σήματος

· Γενική

Ο φοιτητής θα πρέπει να γνωρίζει ότι:

· Στην αρχή κάθε εξαμήνου, στις δεσμευτικές ημερομηνίες που ανακοινώνονται από τη Γραμματεία του Τμήματος, ο φοιτητής υποχρεούται να ανανεώσει την εγγραφή του και να δηλώσει τα συγγράμματα που επιθυμεί.

· Στην αρχή κάθε εξαμήνου πρέπει να παραλαμβάνει τα διδακτικά συγγράμματα, σημειώσεις, κ.λπ. που διανέμονται δωρεάν στους φοιτητές, μέσα στις οριζόμενες προθεσμίες. Αλλιώς χάνει το δικαίωμα παραλαβής δωρεάν συγγραμμάτων.

· Για να είναι δυνατή η εγγραφή του φοιτητή στο 7ο εξάμηνο (έναρξη υποχρεωτικών κατευθύνσεων) θα πρέπει οπωσδήποτε μετά το πέρας της εξεταστικής περιόδου του Ιουνίου του 6ου εξαμήνου των σπουδών του:

(Ι) Nα έχει εξετασθεί επιτυχώς σε μαθήματα που αντιστοιχούν συνολικά μέχρι τότε, σε τουλάχιστον 50 Δ.Μ.

(IΙ) Υπόδειξη: Για την όσο το δυνατόν καλύτερη ένταξη στις κατευθύνσεις καλό θα είναι ο φοιτητής να έχει εξετασθεί επιτυχώς στα εξής μαθήματα:

1. Μηχανική-Ρευστομηχανική

2. Θερμότητα-Κυματική-Οπτική

3. Ηλεκτρομαγνητισμός Ι

4. Σύγχρονη Φυσική

5. Σχετικότητα - Πυρήνες - Σωμάτια

6. Αναλυτική Γεωμετρία και Διανυσματική Ανάλυση

7. Συνήθεις Διαφορικές Εξισώσεις

ΠΡΟΣΟΧΗ: Η δήλωση της κατεύθυνσης γίνεται κατά την έναρξη κάθε Ακαδ. Έτους και συγκεκριμμένα 1-11 Σεπτεμβρίου.

Για τη σταδιακή και καλύτερη κατανόηση της ύλης στα επτά ( 7 ) αυτά μαθήματα, προβλέπεται ειδική διαδικασία προόδων. Διευκολύνεται έτσι και η εξέταση των μαθημάτων αυτών.

· Από την κατεύθυνση θα πρέπει ο φοιτητής να παρακολουθήσει υποχρεωτικά τουλάχιστον 15 ΔΜ.

· Υπάρχει η δυνατότητα ο φοιτητής να τεκμηριώνει δύο κατευθύνσεις

· Στην περίπτωση που ο φοιτητής αναλάβει διπλωματική εργασία στην κατεύθυνση, τότε οι υποχρεωτικές διδακτικές μονάδες μπορούν να γίνουν 12 με σύμφωνη γνώμη του επιβλέποντα καθηγητή.

· Η “Γενική Κατεύθυνση” περιλαμβάνει πέντε τουλάχιστον υποχρεωτικά μαθήματα από το σύνολο των υποχρεωτικών μαθημάτων των υπολοίπων κατευθύνσεων.

· Ο φοιτητής εξετάζεται στο τέλος κάθε εξαμήνου τη διδακτέα ύλη των μαθημάτων (τα οποία επέλεξε και παρακολούθησε) όπως ακριβώς διαμορφώθηκε στο εξάμηνο αυτό (και όχι όπως πιθανώς να ήταν σε προηγούμενα εξάμηνα).

· Επαναληπτικές εξετάσεις γίνονται τον Σεπτέμβριο για το σύνολο των μαθημάτων χειμερινού/εαρινού εξαμήνου.

· Η διπλωματική εργασία δεν είναι υποχρεωτική και είναι ατομική. Γίνεται σε θέματα Φυσικής και αναπτύσσεται δημόσια. (Γ.Σ. 12/26.5.97). Καλύπτει δύο εξάμηνα, στο 7ο εξάμηνο και στο 8ο εξάμηνο με 5 ΔΜ και 4 ΔΜ αντίστοιχα. Η ανακοίνωση των θεμάτων θα γίνεται τον Ιούνιο κάθε χρονιάς.

· Ο φοιτητής θα μπορεί να παρακολουθήσει δύο μαθήματα επιλογής από άλλα Τμήματα.

· Η συμμετοχή στα Εργαστήρια Φυσικής ΙΙ, III, ΙV και V είναι δυνατή μόνο μετά από την επιτυχή περάτωση του Εργαστηρίου Ι. (Γ.Σ. 21/22-6-2000). Για τους εκ μετεγγραφής φοιτητές εισάγεται ευέλικτο επιβοηθητικό εργαστηριακό μάθημα στο β΄ εξάμηνο πριν από την έναρξη των λοιπών εργαστηρίων Φυσικής.

· Το βαθμολόγιο για κάθε μάθημα είναι ενιαίο και η βαθμολογία των φοιτητών θα καταγράφεται με αύξοντα Α.Μ. (Γ.Σ. 10/1.4.96).

· Για να πάρει το πτυχίο ο φοιτητής πρέπει:

1. Να περάσει όλα τα υποχρεωτικά μαθήματα των έξι πρώτων εξαμήνων του προγράμματος σπουδών.

2. Να περάσει τα επί πλέον μαθήματα επιλογής.

3. Να περάσει όλα τα υποχρεωτικά μαθήματα και όσα μαθήματα επιλογής της Κατεύθυνσης που επέλεξε απαιτούνται, για να συμπληρώσει τουλάχιστον 15ΔΜ ώστε να τεκμηριώσει την κατεύθυνση .

4. Να έχει συγκεντρώσει τουλάχιστον 151 ΔΜ, και

5. Να φοιτήσει στο Πανεπιστήμιο επί 8 εξάμηνα τουλάχιστον.

· Ο τελικός βαθμός του πτυχίου προκύπτει από τη σχέση:

όπου bi είναι οι βαθμοί των μαθημάτων και σ i ο συντελεστής βαρύτητας του κάθε μαθήματος, ο οποίος, σύμφωνα με την Υπ. Απόφαση Φ141/Β3/2166/87 είναι ίσος με:

σi =1 για τα μαθήματα με 1 και 2 Δ.Μ.

σi =1,5 για τα μαθήματα με 3 και 4 Δ.Μ.

σi =2 για τα μαθήματα με 5 και 6 Δ.Μ.

· Εάν ένας φοιτητής έχει βαθμολογηθεί σε μαθήματα με άθροισμα Δ.Μ. μεγαλύτερο του απαιτουμένου για τη λήψη πτυχίου, τότε οι βαθμοί των επί πλέον αυτών μαθημάτων (επιλογής) δεν συνυπολογίζονται στην εξαγωγή του βαθμού του πτυχίου του

· Το έντυπο του Πτυχίου θα είναι κοινό για όλους τους φοιτητές. Θα συνοδεύεται από μια βεβαίωση στην οποία θα φαίνεται η κατεύθυνση που επέλεξε ο κάθε φοιτητής. Η βεβαίωση αυτή εκδίδεται από τη Γραμματεία του Τμήματος και συνυπογράφεται από τον Διευθυντή του αντίστοιχου Τομέα και τον Πρόεδρο του Τμήματος. Επίσης, χορηγείται βεβαίωση καλής χρήσης υπολογιστών (ECDL).