ΔΟΜΗ ΚΑΙ ΔΙΟΙΚΗΣΗ ΤΟΥ ΠΑΝΕΠΙΣΤΗΜΙΟΥ ΚΑΙ ΤΟΥ ΤΜΗΜΑΤΟΣ

Το Πανεπιστήμιο Πατρών ιδρύθηκε με το νομοθετικό διάταγμα 4425 της 11/11/1964 σαν αυτοδιοικούμενο Νομικό Πρόσωπο Δημοσίου Δικαίου κάτω από την εποπτεία του Κράτους. Τα εγκαίνια της λειτουργίας του έγιναν στις 30/11/1966 οπότε και αφιερώθηκε στον προστάτη της πόλεως των Πατρών ΄Αγιο Ανδρέα.

Το Πανεπιστήμιο διοικείται από τα εξής όργανα:

1. Τη Σύγκλητο, η οποία απαρτίζεται από τον Πρύτανη, τους Αντιπρυτάνεις, τους Κοσμήτορες των Σχολών, τους Προέδρους των Τμημάτων, εκπροσώπους των φοιτητών, και των μεταπτυχιακών φοιτητών, εκπρόσωπο των βοηθών, επιμελητών και επιστημονικών συνεργατών, εκπροσώπους του ειδικού εκπαιδευτικού προσωπικού (Ε.Ε.Π.), του ειδικού τεχνικού – εκπαιδευτικού προσωπικού (Ε.Τ.Ε.Π.) και του διοικητικού προσωπικού. Στη Σύγκλητο συμμετέχουν επίσης εκπρόσωποι των μελών ΔΕΠ από κάθε βαθμίδα. Η Σύγκλητος έχει τη γενική εποπτεία του ΑΕΙ και άλλες αρμοδιότητες που περιγράφονται στο άρθρο 2 παρ. 2α του ν. 2083/92.

2. Το Πρυτανικό Συμβούλιο, που απαρτίζεται από τον Πρύτανη, τους Αντιπρυτάνεις, έναν εκπρόσωπο των φοιτητών, και τον Προϊστάμενο Γραμματείας του Α.Ε.Ι., ως εισηγητή και με δικαίωμα ψήφου επί διοικητικών, οικονομικών και τεχνικών θεμάτων, καθώς και επί ζητημάτων διοικητικού προσωπικού. Οι αρμοδιότητες του Πρυτανικού Συμβουλίου περιγράφονται στο άρθρο 2 παρ. 3α του Ν. 2083/92.

3. Τον Πρύτανη, ο οποίος εκλέγεται για 4 χρόνια. Ο Πρύτανης εκπροσωπεί το Πανεπιστήμιο, συγκαλεί και προεδρεύει των εργασιών της Συγκλήτου και του Πρυτανικού Συμβουλίου και μεριμνά για την εφαρμογή των αποφάσεών τους. Στο έργο του επικουρείται από τους τρεις Αντιπρυτάνεις (Αντιπρύτανη Ακαδημαϊκών Υποθέσεων, Αντιπρύτανη Οικονομικού Προγραμματισμού και Αναπτύξεως, και Αντιπρύτανη Στρατηγικού Σχεδιασμού και Ανάπτυξης της Έρευνας).

Το Πανεπιστήμιο αποτελείται από Σχολές που καλύπτουν ένα σύνολο συγγενών επιστημών. Κάθε Σχολή διαιρείται σε Τμήματα. Το Τμήμα αποτελεί τη βασική λειτουργική ακαδημαϊκή μονάδα και καλύπτει το γνωστικό αντικείμενο μιας επιστήμης. Το πρόγραμμα σπουδών του Τμήματος οδηγεί σε ένα ενιαίο πτυχίο.

Τα Τμήματα διαιρούνται σε Τομείς. Ο Τομέας συντονίζει τη διδασκαλία μέρους του γνωστικού αντικειμένου του Τμήματος, που αντιστοιχεί σε συγκεκριμένο πεδίο της επιστήμης. Στον Τομέα, Τμήμα ή Σχολή, ανήκουν Εργαστήρια, που η λειτουργία τους διέπεται από εσωτερικό κανονισμό.

Όργανα του Τομέα είναι η Γενική Συνέλευση και ο Διευθυντής.

Η Γενική Συνέλευση του Τομέα απαρτίζεται από το Δ.Ε.Π. του Τομέα, δύο εκπροσώπους των φοιτητών και έναν εκπρόσωπο των Ε.Μ.Υ. Η Γ.Σ. του Τομέα εκλέγει το Διευθυντή του Τομέα με θητεία ενός έτους ο οποίος συντονίζει το έργο του Τομέα στα πλαίσια των αποφάσεων της Γ.Σ. του Τμήματος. Κάθε εργαστήριο διευθύνεται από Διευθυντή, που εκλέγεται από τη Γ.Σ. του Τομέα με τριετή θητεία.

Όργανα του Τμήματος είναι η Γενική Συνέλευση, το Διοικητικό Συμβούλιο και ο Πρόεδρος.

Η Γ.Σ. του Τμήματος απαρτίζεται από τριάντα μέλη Δ.Ε.Π. που εκλέγονται από τους Τομείς ανάλογα με την αριθμητική δύναμη κάθε Τομέα σε μέλη ΔΕΠ, από εκπροσώπους των φοιτητών ίσους προς το 50% και εκπροσώπους των μεταπτυχιακών φοιτητών ίσους προς το 15% του αριθμού των μελών του ΔΕΠ που είναι μέλη της Γ.Σ. Επίσης από εκπροσώπους των ΕΕΔΙΠ, ΕΤΕΠ και μη Διδακτόρων Βοηθών, Επιστημονικών Συνεργατών και Επιμελητών, εφόσον μέλη από τις αντίστοιχες κατηγορίες προσωπικού κατέχουν οργανικές θέσεις στο Τμήμα, ίσους προς το 5% του αριθμού των μελών ΔΕΠ που είναι μέλη της Γ.Σ.

Στη Γ.Σ. του Τμήματος προεδρεύει ο Πρόεδρος του Τμήματος, που εκλέγεται (μαζί με τον Αναπληρωτή Πρόεδρο) από Ειδικό Εκλεκτορικό Σώμα που αποτελείται από το σύνολο των μελών ΔΕΠ του Τμήματος, από εκπροσώπους των φοιτητών ίσους προς το 80% του αριθμού τους και από εκπροσώπους ίσους προς το 5% του αριθμού των μελών ΔΕΠ του Τμήματος από κάθε μία από τις κατηγορίες : (1) Μεταπτυχιακών Φοιτητών, (2) Επιμελητών - Βοηθών Επ. Συνεργατών, (3) ΕΕΠ εφόσον κατέχουν οργανικές θέσεις στο Τμήμα και (4) Ε.Τ.Ε.Π.

Ένα άλλο ολιγομελές διοικητικό όργανο του Τμήματος είναι το Διοικητικό Συμβούλιο που απαρτίζεται από τον Πρόεδρο και τον Αναπληρωτή Πρόεδρο του Τμήματος, τους Διευθυντές των Τομέων, δύο προπτυχιακούς και έναν εκπρόσωπο των μεταπτυχιακών φοιτητών.

Όργανα της Σχολής είναι η Γενική Συνέλευση, η Κοσμητεία και ο Κοσμήτορας.

Η Γ.Σ. της Σχολής απαρτίζεται από τον Κοσμήτορα, τους Προέδρους των Τμημάτων και έναν εκπρόσωπο των φοιτητών κάθε Τμήματος. Ο Κοσμήτορας εκλέγεται από εκλεκτορικό σώμα, που απαρτίζεται από το σύνολο των εκλεκτορικών σωμάτων για την εκλογή των Προέδρων των τμημάτων που ανήκουν στη Σχολή.